钦定古今图书集成/明伦汇编/闺媛典/第371卷 > 《孔丛子》 > 《蜀江春日文君濯锦赋》唐·张何
## 钦定古今图书集成/明伦汇编/闺媛典/第371卷 > 《孔丛子》 > 《蜀江春日文君濯锦赋》唐·张何

粤惟姑洗应律，勾芒御辰。雁桥风暖，犀浦花新。叠嶂
萦郭，长杨映津。轩车照地，士女惊人。风土堪乐，山川
可珍。岁时不殊于荆楚，形胜有类夫咸秦。晚景弥秀，
晴江转春。即有卓氏名姝，相如丽室。织回文之重锦，
艳倾国之妖质。鸣梭静夜，促杼春日。布叶宜疏，安花
巧密。写庭葵而不欠，拟山鸟而能悉。绩缕嫌迟，嚬蛾
慕疾。乍离披而成段，或焕烂而成匹。言濯春流，鸣环
乃出。于是近深沉，傍清泚。朱颜始映，珍箧方启。其始
入也，疑芳树影落涧中；少将安焉，若晴霞色照潭底。
夺五云长风未散，泫百花微雨新洗。尔乃曝林崖，出
泉洞。迟日徐转，和风暖送。稍变回鸾，全分舞凤。戏蝶
时绕，娇莺欲弄。乘春景而方收，俟王正而入贡。懿其
彩色足重，鲜明可嘉。青为禁柳，红作宫花。能使卫尉
萦障，夫人饰车。郎官居而列宿，郡守衣而还家。若夫
齐纨之与楚练，岂非细縠之与轻纱。